Ο **Αλέξιος Χ. Κούγιας** (Πετρούπολη Αττικής, 24 Ιανουαρίου 1951) είναι Έλληνας δικηγόρος και ποινικολόγος.

Σταδιοδρομία
------------

Γεννήθηκε και μεγάλωσε στην Πετρούπολη. Σπούδασε νομικά αρχικά στο Αριστοτέλειο Πανεπιστήμιο Θεσσαλονίκης και στη συνέχεια στο Πανεπιστήμιο Αθηνών, απ' όπου και αποφοίτησε. 

Ξεκίνησε να εργάζεται ως δικηγόρος το 1974. Το 1976 για πρώτη φορά απασχόλησε τη δημοσιότητα στα 25 έτη του ως συνήγορος του Βαγγέλη Ρωχάμη. Επίσης, έχει ασκήσει ποινική δικηγορία σε υποθέσεις, μεταξύ των οποίων η δίκη των σατανιστών της Παλλήνης και της 17ης Νοέμβρη. Ακόμη, είχε αναλάβει την υπεράσπιση του οδηγού της νταλίκας Δημήτρη Ντόλα, ο οποίος ενεπλάκη στο δυστύχημα στα Τέμπη στις 13 Απριλίου 2003, όπου σκοτώθηκαν 21 μαθητές από το Μακροχώρι. Τον Δεκέμβριο του 2008 ανέλαβε την υπεράσπιση του ειδικού φρουρού Επαμεινώνδα Κορκονέα, ο οποίος δολοφόνησε τον 15χρονο Αλέξανδρο Γρηγορόπουλο.

Το 2021 συμμετείχε ως υπεράσπιση στη δίκη του ηθοποιού Δημήτρη Λιγνάδη, ο οποίος κατηγορείτο για βιασμούς. Επιπλέον, το 2023 ανέλαβε την υπόθεση του θανάτου των τριών αδελφών από την Πάτρα. Aναλαμβάνει επίσης και υποθέσεις υποστήριξης της κατηγορίας, όπως αυτή της Ελένης Τοπαλούδη, που βιάστηκε και δολοφονήθηκε στη Ρόδο, του Άλκη Καμπανού, που δολοφονήθηκε από 12 οπαδούς ποδοσφαίρου, καθώς και της σύγκρουσης αμαξοστοιχιών στα Τέμπη, που στοίχισε τη ζωή σε 57 ανθρώπους.

Στις 12 Μαΐου 2005, κατόπιν απόφασης του Πρωτοβάθμιου Πειθαρχικού Συμβουλίου του Δικηγορικού Συλλόγου Αθηνών, ο Αλέξης Κούγιας τέθηκε σε προσωρινή αργία 6 μηνών, μετά από ξυλοδαρμό σε βάρος του Γρηγόρη Βαλλιανάτου, λόγω προηγούμενης δήλωσής του. Έχει διαγραφεί μία φορά από το πρωτοβάθμιο συμβούλιο του Δικηγορικού Συλλόγου Αθηνών.

Αθλητικός παράγοντας
--------------------

Παράλληλα με τη δικηγορία ασχολείται ενεργά με τον αθλητισμό. Αρχικά έπαιξε ποδόσφαιρο, σε ερασιτεχνικό επίπεδο, στον Άρη Πετρούπολης σε μικρή ηλικία και στον Ολυμπιακό Λουτρακίου, στο τοπικό πρωτάθλημα. Το 1973 πήρε μεταγραφή στον Ηρακλή Θεσσαλονίκης ενώ κλήθηκε και στην Εθνική Ελλάδας Ερασιτεχνών, αλλά την ίδια χρονιά ένα τροχαίο ατύχημα τον άφησε 18 μήνες έξω από τα γήπεδα. Το 1978 επέστρεψε στον Ολυμπιακό Λουτρακίου κι αργότερα στον Πέλοπα Κιάτου.

Αργότερα, ασχολήθηκε με τα διοικητικά του αθλήματος. Το 1997 και το 2004 διετέλεσε πρόεδρος της Π.Α.Ε. Α.Ε.Κ. για μικρά χρονικά διαστήματα, ενώ κατά καιρούς έχει αναλάβει πρόεδρος του Π.Α.Σ. Κορίνθου, του Άρη Πετρούπολης, του Γ.Α.Σ. Βέροιας, του Π.Α.Σ. Γιάννινα, του Α.Σ. Λαμίας, της Παναχαϊκής, και για ένα μικρό χρονικό διάστημα του Ιωνικού Νίκαιας, αλλά και του Α.Ο. Αιγάλεω, του οποίου επιπλέον, υπήρξε γενικός αρχηγός όπως και νομικός σύμβουλος της Π.Α.Ε. τη δεκαετία του 1980, επί προεδρίας Βίκτωρα Μητρόπουλου.

Επίσης, έχει υπάρξει εκπρόσωπος του Ηρακλή Θεσσαλονίκης στην Ε.Π.Α.Ε. και αντιπρόεδρος της Ε.Π.Α.Ε.. Στα τέλη του 2008 ανέλαβε την προεδρία της Π.Α.Ε. Παναχαϊκής και το Μάιο του 2009 εξαγόρασε το πλειοψηφικό πακέτο της από τον Κώστα Μακρή. Ως αθλητικός παράγοντας έχει πρωτοστατήσει σε πολλά επεισόδια, στα οποία, μεταξύ άλλων, έχει ξυλοκοπήσει διαιτητή αγώνα και προπονητή αντίπαλης ομάδας. Το 2022, μεταβίβασε τις μετοχές της Π.Α.Ε. Α.Ε. Λάρισας στον Αχιλλέα Νταβέλη, αποχωρώντας έτσι από την ιδιοκτησία και ηγεσία της Π.Α.Ε.. Σήμερα διατελεί νομικός σύμβουλος και αντιπρόεδρος του Ολυμπιακού Πειραιώς, ενώ από το 2022 έως το 2024 διετέλεσε πρόεδρος του Π.Α.Σ. Κορίνθου,.

### Διαφθορά στο ποδόσφαιρο

Ο Αλέξης Κούγιας έχει ασχοληθεί επί δεκαετίες με τη διαφθορά στο ελληνικό ποδόσφαιρο. Το 2011 ήταν από τους βασικούς μάρτυρες στην υπόθεση των στημένων αγώνων.

Το 2014 δήλωσε σε τηλεοπτική εκπομπή ότι στο ελληνικό ποδόσφαιρο δρα από το 1996 «εγκληματική οργάνωση» (αποτελούμενη από ποδοσφαιρικούς παράγοντες, διαιτητές και δικαστές) η οποία προστατεύεται κατά περιόδους από τον εκάστοτε «ισχυρό», αναδεικνύοντας με αυτόν τον τρόπο τον πρωταθλητή και εξασφαλίζοντας έτσι για αυτόν το χρηματικό bonus της UEFA από το Τσάμπιονς Λιγκ.

Σε κατάθεσή του στη δίκη για τους στημένους αγώνες ο Αλέξης Κούγιας δήλωσε ότι το Koriopolis είναι δημιούργημα του Νίκου Πατέρα μαζί με τους Γιάννη Αλαφούζο, Κυριάκο Θωμαΐδη, Μάκη Τριανταφυλλόπουλο, τους οποίους ο Νίκος Πατέρας είχε υποχείρια του, με σκοπό να βλάψει τον Βαγγέλη Μαρινάκη. Τόνισε επίσης ότι ο Νίκος Πατέρας με τη βοήθεια του Ισίδωρου Ντογιάκου, αντιεισαγγελέα του Αρείου Πάγου, άρχισε να υποκλέπτει τηλεφωνικές συνομιλίες του Βαγγέλη Μαρινάκη, τις οποίες αργότερα παρέδωσε στον ανακριτή Γιώργο Ανδρεάδη, ο οποίος προχώρησε σε άσκηση δίωξης.

Προσωπική ζωή
-------------

Κατοικεί στην Αθήνα. Παντρεύτηκε σε ηλικία 32 ετών, ωστόσο λίγους μήνες μετά έχασε τη σύζυγό του σε τροχαίο ατύχημα. Νυμφεύτηκε ξανά στις 24 Ιανουαρίου 2001 με το μοντέλο και παρουσιάστρια Εύη Βατίδου και ο γάμος τους διήρκησε έως τον Οκτώβριο του 2007. Έχουν αποκτήσει δύο παιδιά, τον Χρήστο Κούγια (9/3/2002) και την Μάιρα Κούγια (20/1/2005).

Παραπομπές
----------

1. ↑  «Αλέξης Κούγιας: Είμαι ο «ηλίθιος» του ποδοσφαίρου». *ΤΟ ΒΗΜΑ*. 2 Αυγούστου 2011. Ανακτήθηκε στις 28 Φεβρουαρίου 2024.
2. ↑  «ΔΙΚΗ ΓΙΑ ΤΗΝ ΤΡΑΓΩΔΙΑ ΤΩΝ ΤΕΜΠΩΝ | Προκαλεί ο Κούγιας!».
3. ↑  «Α. Κούγιας: Ο «υπερασπιστής» των ειδικών φρουρών». *ProtoThema*. 9 Δεκεμβρίου 2008. Ανακτήθηκε στις 28 Φεβρουαρίου 2024.
4. ↑  «Ο Επαμεινώνδας Κορκονέας σπιλώνει τη μνήμη του θύματός του, ο Αλέξης Κούγιας ξανά στις οθόνες – αλλά και σε διεθνή πρακτορεία». *ΤΟ ΒΗΜΑ*. 10 Δεκεμβρίου 2008. Ανακτήθηκε στις 28 Φεβρουαρίου 2024.
5. ↑  «O Αλέξης Κούγιας ανέλαβε συνήγορος του Δημήτρη Λιγνάδη». *Η ΚΑΘΗΜΕΡΙΝΗ*. 22 Φεβρουαρίου 2021. Ανακτήθηκε στις 28 Φεβρουαρίου 2024.
6. ↑  ««Νέα παιδιά από οπαδοί έγιναν δολοφόνοι» - Αντιμέτωποι ακόμη και με ισόβια οι «12» για τη δολοφονία του Αλκη». *in.gr*. 7 Ιουλίου 2023. Ανακτήθηκε στις 28 Φεβρουαρίου 2024.
7. ↑  «Τραγωδία στα Τέμπη: Ο Αλέξης Κούγιας αναλαμβάνει την υπεράσπιση της οικογένειας των δίδυμων κοριτσιών και της ξαδέρφης τους». *Real.gr*. Ανακτήθηκε στις 28 Φεβρουαρίου 2024.
8. ↑  «Σε 6μηνη αργία ο Αλ. Κούγιας για την επίθεση στον Βαλιανάτο».
9. ↑  «ΣΕ ΠΡΟΣΩΡΙΝΗ ΑΡΓΙΑ ΕΞΙ ΜΗΝΩΝ Ο ΑΛ. ΚΟΥΓΙΑΣ».
10. ↑  Φύλλο εφημερίδας «Αθλητική Ηχώ» της 11 Οκτωβρίου 1973: Το όνομά του αναφέρεται σε σύνθεση του Ολυμπιακού Λουτρακίου, σε φιλικό αγώνα.
11. ↑  «Από τον Άρη Πετρούπολης και την ΑΕΚ στον Ηρακλή: Ο νέος ποδοσφαιρικός πειρασμός και τα δάκρυα του Κούγια (vids)». *Sportal.gr*. 20 Απριλίου 2023. Ανακτήθηκε στις 28 Φεβρουαρίου 2024.
12. ↑  «ΠΑΡΑΙΤΗΘΗΚΕ Ο ΚΟΥΓΙΑΣ ΑΠΟ ΤΟ ΑΙΓΑΛΕΩ». *www.ipolimas.gr*. Ανακτήθηκε στις 28 Φεβρουαρίου 2024.
13. ↑  «Στην Παναχαϊκή ο Κούγιας». *www.contra.gr*. 16 Δεκεμβρίου 2008. Ανακτήθηκε στις 28 Φεβρουαρίου 2024.
14. ↑  «Νταβέλης: «Τελειώνουμε την εσωστρέφεια στην ΑΕΛ και ατενίζουμε το μέλλον με αισιοδοξία»». *sport-fm.gr*. Ανακτήθηκε στις 28 Φεβρουαρίου 2024.
15. ↑  Αμπελάκης, Σπυρίδων (20 Δεκεμβρίου 2023). «Αναλαμβάνει αντιπρόεδρος και νομικός σύμβουλος του Ολυμπιακού ο Aλέξης Κούγιας». *ertnews.gr*. Ανακτήθηκε στις 28 Φεβρουαρίου 2024.
16. ↑  «Αλ. Κούγιας: «Είμαι πρόεδρος, όχι ιδιοκτήτης»».
17. ↑  newsroom. «Σφοδρή επίθεση Κούγια κατά Μαρινάκη». *sport-fm.gr*. Ανακτήθηκε στις 28 Φεβρουαρίου 2024.
18. ↑  «Κούγιας: 'Σιχαίνομαι τον Μαρινάκη που βρίζει τον Σισέ'». *www.contra.gr*. 6 Ιανουαρίου 2015. Ανακτήθηκε στις 28 Φεβρουαρίου 2024.
19. ↑  «Κούγιας: «Το Koriopolis είναι γέννημα του Πατέρα» | Gazzetta». *www.gazzetta.gr*. Ανακτήθηκε στις 28 Φεβρουαρίου 2024.
20. ↑  «Το βαρύ βιογραφικό Ντογιάκου: Οι «καυτοί» φάκελοι που είχε χειριστεί ως εισαγγελέας». *Ειδήσεις για την Οικονομία | newmoney* (στα Αγγλικά). 13 Νοεμβρίου 2018. Ανακτήθηκε στις 28 Φεβρουαρίου 2024.
21. ↑  «Δίκη των 28: Η κατάθεση των Κωνσταντινέα και Κούγια». *www.sport24.gr*. Ανακτήθηκε στις 28 Φεβρουαρίου 2024.
22. ↑  «Αλέξης Κούγιας: Ο άγνωστος γάμος και ο θάνατος της γυναίκας που ερωτεύτηκε». *The TOC*. 12 Απριλίου 2018. Ανακτήθηκε στις 28 Φεβρουαρίου 2024.
23. ↑  «Όταν ο Κούγιας γνώρισε την Βατίδου: Το χρονικό της σχέσης τους». *must.com.cy*. Ανακτήθηκε στις 28 Φεβρουαρίου 2024.
24. ↑  «Κούγιας – Βατίδου: Από τα δικαστήρια… στα μπουζούκια!». *ProtoThema*. 28 Οκτωβρίου 2013. Ανακτήθηκε στις 28 Φεβρουαρίου 2024.

Εξωτερικοί σύνδεσμοι
--------------------

* Δικηγορική Εταιρεία Αλέξη Κούγια – Επίσημος ιστότοπος

|  |  |
| --- | --- |
| 

|  |
| --- |
| * Πύλη:Αθλητισμός
* Πύλη:Ποδόσφαιρο
* Πύλη:Ελλάδα
 |

 |